《寄刘与权与几》
宋代·吴芾

君在桃源山下居，我家相距百里余。
神仙襟韵固异禀，草木臭味曾不殊。
一日京华定交契，十年太学论诗书。
断金金义薄云汉，潤视往往轻俗徒。
一时侪辈稍推许，二刘之外称三吴。
风云际会有早晚，一吴近已联朝裾。
四子徒怀经济术，蹭蹬今犹卧海隅。
苍生颙颙未苏息，天意其肯终舍诸。
丈夫遇则行所学，未遇不应为腐儒。
共约天台最深处，考定古今相与俱。
所冀激昂平日志，力取功名摅壮图。
谁知人事竟好乖，合并欲进还趦趄。
空堂独坐吊形影，仰天还觉兴长吁。
却忆长安日，相亲如友于。
一朝不会面，犹且嫌迹疏。
何况久睽隔，动见岁月除。
竟负鸡黍约，中心当何如。
窗间琴数弄，花下酒一壶。
自歌还自酌，此意君知无。
闻君南塘富山水，清虚旷绝如西湖。
好藏头角俟雷雨，他年同跃天之衢。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。